b'\n_START_ARTICLE_\nMika Nurmela\n_START_SECTION_\nSeurajoukkueet\n_START_PARAGRAPH_\nNurmelan pelaajaura ylemmill\xc3\xa4 sarjatasoilla alkoi, kun h\xc3\xa4n siirtyi kasvattajaseurastaan Oulun Luistinseurasta Rauman Pallon kautta Valkeakosken Hakan liigajoukkueseen kaudeksi 1991. Veikkausliiga-debyyttins\xc3\xa4 h\xc3\xa4n pelasi 21. huhtikuuta 1991 ottelussa Porin Pallo-Tovereita vastaan. Kahden Hakassa pelatun kauden j\xc3\xa4lkeen Nurmela siirtyi Ruotsin p\xc3\xa4\xc3\xa4sarjaan Malm\xc3\xb6 FF:n riveihin. Malm\xc3\xb6ss\xc3\xa4 Nurmela pelasi kolme kautta, jonka j\xc3\xa4lkeen h\xc3\xa4n siirtyi syksyll\xc3\xa4 1995 Hollannin toiselle sarjatasolle BVO Emmeniin. Siell\xc3\xa4 Nurmela pelasi nelj\xc3\xa4n kauden aikana yhteens\xc3\xa4 122 ottelua._NEWLINE_Emmenist\xc3\xa4 Nurmela siirtyi kaudeksi 1999\xe2\x80\x932000 Eredivisien SC Heerenveeniin. H\xc3\xa4n pelasi Heerenveeniss\xc3\xa4 133 Hollannin liigan ottelua ja teki 26 maalia nelj\xc3\xa4n kauden aikana. Nurmela siirtyi kes\xc3\xa4ll\xc3\xa4 2003 1. FC Kaiserslauternin joukkueeseen 1. Bundesliigaan. Kahden kauden j\xc3\xa4lkeen h\xc3\xa4n palasi Suomeen kes\xc3\xa4ksi 2005 ja pelasi kasvattajaseuransa OLS:n sek\xc3\xa4 Helsingin Jalkapalloklubin riveiss\xc3\xa4 yhteens\xc3\xa4 11 ottelua. Nurmela teki syksyll\xc3\xa4 2005 yhden vuoden sopimuksen Eredivisiess\xc3\xa4 pelanneen Heracles Almelon kanssa, mutta kausi 2005\xe2\x80\x932006 j\xc3\xa4i viimeiseksi ulkomailla._NEWLINE_Tammikuussa 2006 Nurmela teki vuoden mittaisen sopimuksen Ykk\xc3\xb6sess\xc3\xa4 pelanneen AC Oulun kanssa, mutta pelattuaan vain kaksi ottelua h\xc3\xa4n siirtyi sarjatasoa ylemm\xc3\xa4ksi HJK:hon. Nurmela pelasi Helsingiss\xc3\xa4 kaudet 2006\xe2\x80\x932007, joista ensimm\xc3\xa4isell\xc3\xa4 h\xc3\xa4net valittiin Veikkausliigan vuoden keskikentt\xc3\xa4pelaajaksi. H\xc3\xa4n pelasi viel\xc3\xa4 yhden kauden Rovaniemen Palloseurassa ennen lopullista paluutaan kotikaupunkiinsa Ouluun. Marraskuussa 2008 Nurmela teki AC Oulun kanssa kaksivuotisen sopimuksen kahden vuoden jatko-optiolla ja samalla h\xc3\xa4net nimitettiin seuran osa-aikaiseksi urheilutoimenjohtajaksi. Nurmela valittiin kaudella 2009 Ykk\xc3\xb6sen parhaaksi pelaajaksi ja joulukuussa 2011 h\xc3\xa4n jatkoi uraansa vuoden pituisella sopimuksella. Kauden 2013 lopuksi Nurmela ilmoitti tulevan kauden olevan h\xc3\xa4nen uransa viimeinen. Ottelussa Tampereen Ilvest\xc3\xa4 vastaan 27. hein\xc3\xa4kuuta 2014, Nurmelan poika Anselmi teki uransa ensimm\xc3\xa4isen maalinsa Ykk\xc3\xb6sess\xc3\xa4 is\xc3\xa4ns\xc3\xa4 antamasta kulmapotkusta.\n_START_SECTION_\nMaajoukkue\n_START_PARAGRAPH_\nNurmela pelasi yhteens\xc3\xa4 119 maaottelua eri ik\xc3\xa4luokkien maajoukkueissa. H\xc3\xa4nen maajoukkueuransa alkoi 18. huhtikuuta 1987 Diekirchiss\xc3\xa4 pelatussa U15-maajoukkueen ottelussa Walesia vastaan. Nurmela pelasi poikamaajoukkueissa yhteens\xc3\xa4 29 poikien maaottelua 1987\xe2\x80\x931990._NEWLINE_Alle 21-vuotiaiden maajoukkueessa Nurmela debytoi 3. maaliskuuta 1991, kun Suomi kohtasi Turkissa pelatussa ottelussa Norjan. H\xc3\xa4n pelasi 1991\xe2\x80\x931993 yhteens\xc3\xa4 19 nuorten maajoukkueen ottelua, joista 15 oli nuorten EM-kisojen karsintaotteluita._NEWLINE_Ensimm\xc3\xa4isen A-maaottelunsa Nurmela pelasi 7. marraskuuta 1992 vierasottelussa Tunisiaa vastaan ja karsintaottelussa h\xc3\xa4n debytoi 10. marraskuuta 1993 ottelussa Israel\xe2\x80\x93Suomi. Lopullinen murtautuminen A-maajoukkueen kokoonpanoon tapahtui vuonna 2000, jolloin maajoukkueen p\xc3\xa4\xc3\xa4valmentajana toimi Antti Muurinen. Nurmela pelasi 2000\xe2\x80\x932007 yhteens\xc3\xa4 31 MM- ja EM-karsintaottelua kuuluen maajoukkueen runkopelaajiin nelj\xc3\xa4n karsinnan ajan. H\xc3\xa4nen viimeiseksi maaottelukseen j\xc3\xa4i 17. lokakuuta 2007 pelattu ottelu Espanjaa vastaan. Maajoukkueuransa lopusta h\xc3\xa4n ilmoitti tammikuussa 2008. Nurmela esiintyi yhteens\xc3\xa4 71 A-maaottelussa 1992\xe2\x80\x932007.'